Číž, Miroslav, poslanec NR SR (2013-06-17):
Ďakujem pekne, vážená pani podpredsedníčka, za slovo. Kolegyne, iste už z prejavov vážených opozičných kolegov je zrejmé, že pochopili, čo to tu dneska nezmyselne spáchali, a chcú to mať čo najskôr za sebou a utekať sa domov tajne hanbiť, že. Vážené kolegyne, kolegovia, ale predsa len jeden taký malý apel na záver, hoci myslím si, že po vystúpení pána Kadila..., á, Kaliňáka... (Smiech v sále a potlesk.) Fascinujúce, kolegovia, výborne. No, problém jediný, na ktorý chcem upozorniť, je, že, a má to byť taký trošku apel, aby sme v tomto type politiky nepokračovali. Dneska ste si zobrali ako rukojemníka jednu veľmi dôležitú vec, a to sú tajné služby. Niektorí, ako pán kolega Vašečka, postupne pochopili, že orgány, alebo ktorých činnosť sme tu mali prediskutovávať, majú jednu špecifickú vlastnosť, sú tajné. Kolegyne, kolegovia, počas 20 rokov, a obdobná situácia a úprava je vo všetkých okolitých krajinách, je mechanizmus parlamentnej kontroly tajných služieb veľmi jednoznačný. Vytvárajú sa špeciálny výbory na kontrolu týchto činností, vyberajú sa spravidla podľa percentuálneho dosiahnutého výsledku volieb. Tieto výbory sú uzavreté, konajú permanentne, neverejne. A je tam ešte jeden špecifický moment. Pokiaľ ako poslanci máme možnosť zúčastniť sa rokovania ktoréhokoľvek výboru a dokonca prihlásiť sa do diskusie, tak v týchto výboroch takúto možnosť nemáme. Pretože ide o tajné výbory. Iná právna úprava, pokiaľ mne je známe, v iných krajinách nie je a nikto z vás sa neunúval, aby vysvetlil, že teda taká existuje a ten inštitút je pre nás vhodný. A do toho celého ešte, aby sme teda ako poslanci, plénum mohli vstúpiť, tak máme ďalší inštitút v rokovacom poriadku, a to sú pravidelné výročné správy o činnosti týchto služieb. A jak som vás tak počúval, tak je veľmi zaujímavé, že nedávno, ešte celkom sme na to ani nezabudli, sme takúto správu v Národnej rade mali. A to aj správu o činnosti Vojenského spravodajstva. Vážené kolegyne, kolegovia, čo tam zaznelo? Čo tam zaznelo? Rozprávalo sa o odposluchoch. Ani jeden náznak toho, že by v tajných službách Vojenského spravodajstva dochádzalo k nejakému tunelovaniu. Tri mesiace to je? Prečo pán Lipšic, ktorý teraz odtiaľto odišiel, už tam nevystúpil a nevyprával, koľko pňov tam nespravodlivo dali vysekať. A prečo to nepovedal tam? Lebo to je štandardný inštitút parlamentnej kontroly! Správa, kde prerokúvame činnosť aj za ten rok a v rámci toho máme na neverejnom zasadnutí, kde ani správu nedostaneme a nemôžme si robiť ani výpisky, iba si ju vypočujeme, na základe toho sa má konať vo veciach, aby sa pre prípadné problémy, ktoré treba, aby sa vyslovili a aby sa hľadali riešenia. Nič také sa nestalo. A nijako inak to ani v iných krajinách nie je. Napriek tomu je tu tento nezmyselný cirkus a zobrali ste si tajné služby ako rukojemníka na to, aby ste sa snažili takto trápne diskreditovať politického pracovníka, éé, politického protivníka. Vážené kolegyne, kolegovia... (Smiech v sále.) Vážení kolegovia, môžte to robiť takto aj naďalej, len problém je, že sa diskreditujete. Ale čo je najdôležitejšie, diskreditujete tajné služby. Diskreditujete tajné služby. Ak budú takéto diskusie ďalej, budú tu chodiť mená, budú, budú, budú, odtajnenie člena tajnej služby – sledujeme situáciu v Amerike? Nepochybne v spoločnosti je dneska ten problém transparentnosti a netransparentnosti. Odpočúva sa v Spojených štátoch? Odpočúvajú všetkých! Čo znamená v Spojených štátoch, keď sa odtajní agent? To je predsa problém, o ktorom sa ešte píše 10 rokov, keď sa také niečo stane, a zásadne sa to v spoločnostiach kritizuje. Jak môžte takto ľahostajne a s hrubou neznalosťou veci k týmto veciam pristupovať? Tie intelektuálne výkony Hraška, Hlinu a podobne, ktoré tu ale s permanentnou a dôslednou neznalosťou elementárnych pomerov toho, o čom sa vlastne bavíme, ako veci nevyriešia. A ak chcete komentovať aj do budúcnosti ako riadenie štátu týmto spôsobom, že budete takto diskreditovať tajné služby, lebo tam tie škody sú preukázateľné. Zníženie, zníženie ratingu tej našej tajnej služby u zahraničných partnerov. Jak to bude vyzerať? Veď to je tajná služba rozkradnutá, kde sa dejú tieto obrovské veci, čo sa tu dejú. Kde sa bez akýchkoľvek problémov šibrinkuje s menami príslušníkov tajnej služby. Kde je stopercentná istota, že pri najbližšej zmene, že príde nové vedenie a vyhodí tých, ktorí tam sú, niektorých, tak okamžite vystúpia pred verejnosť a poslanci, ktorí tu budú, budú žiadať, aby vysvetlili, ktorých agentov, prečo, koľko peňazí to stálo a podobne. Veď to takto jednoducho nejde! Slovensko je mladá krajina, mnohí máme ešte právo aj na nevedomosť, vážení kolegovia z OĽaNO. Len z pravidla poslancov vznikla v minulosti správna tu aj primeraná podpora k tomu, že politike sa treba trošku aj učiť. Prichádzate do náročného prostredia, kde po pol minúte tie obrovské množstvá nezmyselností, ktoré tu navyprávate, znechucujete život mnohým ľuďom, lebo zisťujú, že pravdepodobne sa tu už zmysluplne a racionálne vystupovať nedá. Takže, vážené kolegyne, kolegovia, ja by som iba toto povedal. A keď už, ešte by som taký jeden moment pripomenul o tom, o tých odposluchoch, ktoré tu teda netreba riešiť, lebo treba riešiť teda tento problém, ktorý tu máme, napriek tomu, že nemá ani minister, ani jeden, ani druhý, žiadny iný, iný nástroj a inštrument k dispozícii, iba podať trestné oznámenie a požiadať orgány v trestnom konaní, aby konali. Žiadny iný nevymyslíte! Čiže 90 % toho, čo ste tu, odpustite mi to slovo, natárali, je úplne zbytočné a nezmyselné a ničomu to na Slovensku nepomôže. To odpočúvanie, o ktorom sa bavíme, no taký jeden údaj možno by bolo zaujímavé, aby sme o ňom vedeli. Keďže teda v Spojených štátoch po tom obrovskom vzopätí vôle, diskusie a tak ďalej, kde sa dokonca Cheney aj s Obamom zjednotili, že to odpočúvanie je nevyhnutné, lebo pre bezpečnosť krajiny a podobne. Len vyšiel navonok a Cheney uviedol údaj: v Amerike odpočúvajú že vraj 4 000 ľudí v sledovanom období. A na Slovensku, vážený pán kolega tu čítal čísla a hovoril o čísle 1 300. Aký je pomer medzi Amerikou, Spojenými štátmi a Slovenskom? U nás 1 300, v Amerike 4 000. Sú to pravdivé údaje? Vážené kolegyne, kolegovia, naozaj, k tajným službám je možno diskutovať o tom, je možno diskutovať o tom, že sa zvýši rozsah kontroly. Napriek tomu rozsah možnej poslaneckej kontroly bude aj v budúcnosti limitovaný. Môžme rozmýšľať na iných inštitútoch, zväčšiť právomoci ministerstva a aj zodpovednosť ministra za výkon a potom sa naozaj môžme pýtať ministra zato, ako to tam reálne vyzerá. Ale naozaj k tomu treba korektne a seriózne pripraviť právne prostredie, ktoré tu zatiaľ nemáme. To, čo sme tu dneska zažili, bol úplne zbytočný cirkus, strata času a obávam sa, že škody, ktoré sme týmto spôsobili, sú nemalé. Ďakujem vám za pozornosť. (Potlesk.)